ট্রাম্পের থেকে শিক্ষা নিক ভারত! কেন বললেন ওয়েইসি?

ওয়েব ডেস্ক : আমেরিকার হাতে বন্দি ভেনেজুয়েলার প্রেসিডেন্ট নিকোলাস মাদুরো (Nicolas Maduro) ও তাঁর স্ত্রী। এই ঘটনাকে নিয়ে গোটা বিশ্ব নড়েচড়ে বসেছে। আর আমেরিকার মতো নিখুঁত পরিকল্পনা করে পাকিস্তানে হামলা চালানো উচিত বলে জানালেন এআইএমআইএম প্রধান আসাদউদ্দিন ওয়েইসি (Asaduddin Owaisi)। এই মন্তব্য নিয়ে জোর চর্চা শুরু হয়েছে।

হায়দরাবাদের সাংসদ মুম্বই পুর নির্বাচনের প্রচারে গিয়ে ওয়েইসি বলেন, আজ শুনলাম মার্কিন প্রেসিডেন্ট মার্কিন বাহিনী ভেনেজুয়েলার প্রেসিডেন্ট নিকোলাস মাদুরোকে বন্দি করে তাদের দেশ থেকে আমেরিকায় নিয়ে গিয়েছে। যদি মার্কিন প্রেসিডেন্ট ডোনাল্ড ট্রাম্প ভেনেজুয়েলার প্রেসিডেন্ট নিকোলাস মাদুরোকে তার নিজের দেশ থেকে অপহরণ করতে পারেন, তাহলে ভারত সরকারের উচিত পাকিস্তান থেকে ২৬/১১ সন্ত্রাসী হামলার মূল পরিকল্পনাকারী মাসুদ আজহার ও লস্কর জঙ্গিদের ভারতে ফিরিয়ে আনা।

আরও খবর : দেশের সুরক্ষায় বড় পদক্ষেপ, ‘চিকেনস নেক’ করিডর সুরক্ষায় বিকল্প সেতু

প্রসঙ্গত, জাতীয়তাবাদ ইস্যুতে বিজেপিকে (BJP) কোনঠাসা করার জন্য উগ্র জাতীয়তাবাদকেই হাতিয়ার করেছেন ওয়েইসি। অপরেশন সিঁদুরের সময় পাকিস্তানকে আক্রমণের পাশাপাশি কেন্দ্রের বিজেপি সরকারকেও কোনঠাসা করার চেষ্টা করেছিলেন তিনি। তেমনই ভাবে ভেনেজুয়েলা পরিস্থিতি নিয়েও কেন্দ্রকে আবার কোনঠাসা করার চেষ্টা করলেন এআইএমআইএম প্রধান।

অন্যদিকে, শনিবার ভোররাতে ভেনেজুয়েলার (Venezuela) রাজধানী কারাকাসে হামালা চালিয়েছিল মার্কিন ডেল্টা ফোর্স। রাতের অন্ধকারে বন্দি করা হয় মাদুরো এবং তাঁর স্ত্রী’কে। জানা গিয়েছে, তাঁদেরকে নিউ ইয়র্কের ডিটেনশন সেন্টারে বর্তমানে রাখা হয়েছে। তার পরেই দেশের পরবর্তী প্রেসিডেন্ট কে হবে তা নিয়ে জোর জল্পনা চলছিল। এর পরেই ভেনেজুয়েলার অন্তর্বর্তী প্রেসিডেন্ট হিসেবে দেলসি রদরিগেজকে বেছে নেয় সে দেশের সুপ্রিম কোর্ট। কুর্সিতে বসার পরেই তিনি বলেছেন, ভেনেজুয়েলা কখনও কারোর দাসত্ব করবে না। মাদুরোই হলেন আমাদের নেতা। তাঁকে ও তাঁর স্ত্রী’কে মুক্তি দেওয়ার কথাও বলেছেন তিনি। আর এসব নিয়ে কেন্দ্রের বিজেপি সরকারকে মুম্বই হামলা প্রসঙ্গ তুলে কোনঠাসা করার চেষ্টা করলেন আসাদউদ্দিন ওয়েইসি।